নিউ আলিপুরের জ্যোতিষ রায় রোডের স্বপ্না অ্যাপার্টমেন্টে যখন-তখন অগ্নিকাণ্ডের ঘটনা অলৌকিক কিছু নয়। অসত্‍ উদ্দেশ্য নিয়েই এমন ঘটনা ঘটানো হচ্ছে। ব্যাখ্যা দিলেন বিজ্ঞান মঞ্চের প্রতিনিধিরা।
 ওয়েব ডেস্ক: নিউ আলিপুরের জ্যোতিষ রায় রোডের স্বপ্না অ্যাপার্টমেন্টে যখন-তখন অগ্নিকাণ্ডের ঘটনা অলৌকিক কিছু নয়। অসত্‍ উদ্দেশ্য নিয়েই এমন ঘটনা ঘটানো হচ্ছে। ব্যাখ্যা দিলেন বিজ্ঞান মঞ্চের প্রতিনিধিরা। ফ্ল্যাটের মধ্যে যখন তখন বিভিন্ন আসবাবে ধরে যাচ্ছে আগুন। ধরা যাচ্ছে না আগুনের উত্‍স। এমন ঘটনার রহস্যভেদ করলেন বিজ্ঞানকর্মীরা। এদিন সকালে ঘটনার সূত্র খুঁজতে স্বপ্না অ্যাপার্টমেন্টে পৌছন বিজ্ঞানমঞ্চের প্রতিনিধিরা। পুড়ে যাওয়া অংশগুলি পরীক্ষা নিরীক্ষা করেন তাঁরা।
 
বিজ্ঞান মঞ্চের তরফে জানানো হয়েছে, বারবার আসবাবে আগুন লাগার ঘটনা সত্যি। তবে তা অলৌকিক কিছু নয়। পরিচিত কেউ অসত্‍ উদ্দেশ্যে এমন ঘটনা ঘটাচ্ছে বলে ইঙ্গিত দেন তাঁরা। ঘটনার ব্যাখ্যায় আশ্বস্ত হয়েছেন পরিবারের সদস্যরা। ঘটনার সূত্রপাত দিন পনেরো আগে। ফ্রিজের ভেতর থেকে ধোঁয়া বেরোতে দেখেন পরিবারের এক সদস্য। ফ্রিজ খুলে দেখা যায় দাউ দাউ করে জ্বলছে আগুন। ডাকা হয় ইলেকট্রিশিয়ান। তবে ইলেকট্রিক লাইনে কোনও গোলোযোগ নেই।  তারপর থেকে প্রায়ই ঘরের নানা আসবাবে আচমকাই ধরে যাচ্ছে আগুন। এই ঘটনায় রীতিমত আতঙ্কিত ফ্যাটের বাসিন্দারা। তাঁদের দাবি, ভৌতিক কিছু একটা ঘটছে। কী ব্যাখ্যা হতে পারে এই ঘটনার? কোনও অশরীরীর উপস্থিতি? নাকি ব্ল্যাক ম্যাজিক? নাকি ঘটনার পেছনে রয়েছে কোনও বৈজ্ঞানিক ব্যাখ্যা?